b'\n_START_ARTICLE_\nGrad Kamen v Podjuni\n_START_PARAGRAPH_\nGrad Kamen v Podjuni) (nem\xc5\xa1ko Burg Stain im Jauntal) je bil srednjeve\xc5\xa1ki grad, ki je stal na skalnem gri\xc4\x8du v vasi Kamen 5 KM zahodno od dvojezi\xc4\x8dne ob\xc4\x8dine \xc5\xa0kocjan v Podjuni na avstrijskem Koro\xc5\xa1kem, v okraju Velikovec v vzhodnem delu Podjune, ju\xc5\xbeno od reke Drave. Vzdr\xc5\xbeevane ru\xc5\xa1evine gradu izhajajo iz 13. stoletja.\n_START_SECTION_\nZgodovina\n_START_PARAGRAPH_\nGrad Kamen, verjetno kot lesen, je obstajal \xc5\xbee v 10. stoletju, saj ga je leta 975 grofica Hildegarda iz Kamna, \xc5\xbeena Albuina Koro\xc5\xa1kega iz rodbine Aribonov, podarila svojemu sinu Albuinu, kasnej\xc5\xa1emu \xc5\xa1kofa Albuinu Brixen\xc5\xa1kemu (975-1006). Vendar ta grad ni stal na mestu sedanjih ru\xc5\xbeevin, ampak nekoliko bolj na zahod. Okoli sredine 12. stoletja je grad pri\xc5\xa1el v posest Tirolskih grofov, ki so bili advokati Brixenske \xc5\xa1kofije. Po njihovem izumrtju ga je leta 1253 podedoval Majnhard III. Gori\xc5\xa1ki. Zaradi odmaknjenosti starega gradu so gori\xc5\xa1ki grofje zgradili nov grad Kamen na kamnitem gri\xc4\x8du. Po nekem prikazanju ali \xc4\x8dude\xc5\xbeu so v 13. stoletju zgradili grajsko cerkev, ki je \xc5\xa1e danes farna cerkev \xc5\xa0kocjana._NEWLINE_Leta 1358 so grad pridobili Celjska grofa Ulrik in Herman. Celjski so ga imeli do izumrtja leta 1456. Potem je pri\xc5\xa1lo do vojne med Gori\xc5\xa1kimi grofi in Habsbur\xc5\xbeani za njihovo dedi\xc5\xa1\xc4\x8dino, vklju\xc4\x8dujo\xc4\x8d za grad Kamen v Podjuni. Vendar je \xc5\xbee leta 1457 cesar ta grad z gospostvom podelil v fevd svojemu svetniku Ivanu Ungnadu. Zaradi vse ve\xc4\x8dje tur\xc5\xa1ke nevarnosti, je cesar Maksimilijan I. Habsbur\xc5\xa1ki leta 1514 grad Kamen podelil Ivanu Pre\xc5\xbeinskemu s pogojem, da ga dodatno utrdi. Nato je grad pri\xc5\xa1el v last nadvojvode Karla, ki ga je leta 1585 prodal Ivanu Ambro\xc5\xbeu grofu Turnu. Kmalu po tem pa je pre\xc5\xa1el v last gospodov Windischgraetzov. David Windischgraetz ga je leta 1622 prodal lastniku rudnika Melchiorju Putz von Kirchheimegg, ki ga je leta 1635 odprodal Siguni-Elisabeti baronica Khevenh\xc3\xbcller iz Aichelberga._NEWLINE_Leta 1643 je grad Kamen kupil Johann Andrej baron von Rosenberg in v rokah te dru\xc5\xbeine je ostal do kon\xc4\x8dnega propada v 18. stoletju. Okoli 1780 so kamenje uporabili za gradnjo mitnice in \xc5\xa1iritev nekdanje grajske kapele.'